Пшыналъэхэр щызэподжэж
Адыгэ пшынэ, дыгъэ уэзджынэ,
Гу упщIыIуар зыгъэуш.
Адыгэ пшынэу, макъамэ нэрынэ,
Лъэпкъым и дыщэ Iэужь.
КъБР-м ЩэнхабзэмкIэ и министерствэм и жэрдэмкIэ дыгъэгъазэм и 10-м Налшык дэт Къэрал киноконцерт гъэлъэгъуапIэм Кавказ Ищхъэрэм пшынэ еуэнымкIэ и фестиваль щекIуэкIащ.
Лосэн Тимуррэ «Нал цIыкIу» къэфакIуэ гупымрэ фестивалыр къызэIуах.
Бырмамыт Гуащэкъарэ пшынэр егъэбзэрабзэ.
Осетие Ищхъэрэ - Аланием щыщ пшынауэ ныбжьыщIэ.
Лъэпкъ пшыналъэхэр щызэпэджэж, щызэдежьу, щызэдэджэгу пшыхьыр Къэбэрдей-Балъкъэр, Адыгэ, Ингуш, Осетие Ищхъэрэ — Алание республикэхэм щIыхь зиIэ я артист, пшынауэ Iэзэ Лосэн Ти-муррэ «Нал цIыкIу» ныбжьыщIэ къэфакIуэ гупымрэ къызэIуахащ.
Макъамэм лъэпкъ гупсысэр, гъащIэр, гукъыдэжыр къыхощ. Макъамэр пшынэбзэкIэ къытIурызылъ-хьэжа нэхъыжьыфIхэм пасэрей зэманым и хьэуакIэ дагъэбауэ, а лъэхъэнэм дыхагъэпсэукI пэлъытэщ. Ар уасэншэ фIыгъуэщ.
Фестивалым хэтынухэр къыхахын ипэ, Кавказ Ищхъэрэм и къалэхэмрэ къуажэхэмрэ къызэгъэпэщакIуэ гупым лэжьыгъэшхуэ щрагъэкIуэкIащ. ФIым я нэхъыфIыр зи кхъузанэм щIэзыгъэкIахэм хэгъуэгум зи цIэ щыIуа пшынауэ нэхъыфIхэрт кърагъэблэгъар. Абыхэм я гъащIэр макъамэщ, ар я псатхьэщ. Пшынауэ нэсым и псэм фIэфI макъамэр къыщригъэкIкIэ и нэгум нур кърех, и псэр мэджэгури, и хъуреягъыр дахагъэм зэщIрегъэубыдэ.
Пшыхьым кърихьэлIахэр
Кавказ Ищхъэрэм щыпсэу лъэпкъхэм я макъамэм и пшыхьым хэта хьэщIэхэу Дэрокъуэ Рами (Иордание), Чабиров Роберт (Осетие Ищхъэрэ — Алание), Аппоев Заур (Дагъыстэн), Солпогаров Ислъам (КъШР) сымэ я пшынэбзэм къызэхуэсахэр итхьэкъуат. ЗэфIэкI лъагэхэр ягъэлъэгъуащ ди республикэм и щIыналъэхэм щыщхэу Мэремыкъуэ Ибрэхьим (Бахъсэн), Къэбардэ Джэмбулэт, Сэбан Сослъэн (Тэрч), Къардэн Заур (Лэскэн), Шакъ Тамерлан (Прохладнэ), пшынауэ Iэзэхэу Къашыргъэ Мадинэрэ Къуэдз Iэбубэчыррэ я гъэсэнхэм, нэгъуэщIхэми.
Зи бзэр шэщIа лъэпкъ пшына-лъэр хъумэнымрэ ар егъэфIэкIуэным зи гуащIэ езыхьэлIа, макъамэр зи псэм и дамэ пшынауэ Iэзэхэу: Бырмамыт Гуащэкъарэ, Къуэдз Iэбубэчыр, Сэхъу Хьэсэн, Амщыкъуэ Сэфарбий, Хьэпажэ Заудин, Уэрэзей Лидэ, Аппоев Альберт, Бер Мадинэ, Шэрыб Валерэ, Малкаров Мурат, Къашыргъэ Мадинэ, Лыджыдэ Алий сымэ, нэгъуэщIхэми я цIэ къыщраIуащ пшыхьым. Ахэр пшынэбзэм и тхыдэм темыкIыжын хьэрфкIэ тратхащ.
Зи пшынэбзэр пшынауэ миным къахэщ, зи макъамэмкIэ тхыпхъэщIыпхъэ зэмыфэгъухэмрэ теплъэ гъэщIэгъуэнхэмрэ уи нэгум къыщIэзыгъэхьэ, уэгум уизыхьэу псэкIэ ущызыгъэхуарзэ Бырмамыт Гуащэкъарэ утыкум ирагъэблагъэри и пшынэбзэм и IэфIагъыр къызэхуэсахэм иджыри зэ зыхрагъэщIащ.
— Иджырей пшынауэхэр зэманым декIу макъамэ щIэщыгъуэхэм йоуэ. Хуабжьу си жагъуэ мэхъу уэрэдым и ныкъуэм фIэкI щамыгъэзащIэм деж. Макъамэм езым и хабзэ, щIэдзапIэ, кIэух гуэр иIэщи ахэр пкъутэмэ, абы щIэлъ гупсысэр ныкъуэ мэхъу. Къафэм и хабзэр бгъэзащIэмэ, ущытми пIэм ухэлъми, «зэ сыкъыдэфарэт» жыуигъыIэу уи лъэр къомыдэIуэжу ещI. Мы Iуэхур къезыхьэжьахэм фIыщIэ ин яхуэсщIыну, мыпхуэдэ жэрдэмхэр я куэду я гукъыдэжыр мыкIуэщIу псэуну сехъуэхъуну сыхуейт. Пшынауэ фIэкI дымылъыхъуэу, пшынэбзэм дыщымыщIэу Тхьэм дигъэпсэу, — захуигъэзащ къызэхуэсахэм КъБР-м щIыхь зиIэ и артисткэ Бырмамыт Гуащэкъарэ.
90 гъэхэм яужькIэ пшынэм и мыхьэнэмрэ абы цIыхухэм я деж щиIэ пщIэмрэ мащIэу ехуэхами, кIуэ пэтми абы ди гъащIэм къыхыхьэж, лъэпкъ Iэмэпсымэхэм я жьантIэр зыIэригъэхьэж хъуащ. Пшыналъэм лъэпкъым и гуфIэгъуи и гукъеуи къеIуэтэф. Лъэпкъ къэс и макъамэмкIэ къыпхуэцIыхунущ, ар зейм и мыхъур пэлъытэщ. Макъамэр жы-лэ хьэдзэщи, зигу къридзэ дэтхэнэм дежи къыщокIыкI.
КъБР-м щэнхабзэмкIэ и министр Къумахуэ Мухьэдин утыкум къыщрагъэблэгъам, илъагъумрэ зэхихымрэ зыщимыгъэнщIу зэредэIуар жиIащ.
— Фестивалыр щедгъажьэм тщIа мурадхэр къыдэхъулIауэ къызолъытэ. Ди къуэш республикэхэм къикIа хьэщIэхэми ди щIыналъэм щыщу зи зэфIэкI зыгъэлъэгъуахэми фIыщIэ яхузощI. Нобэ зэхэдгъэп-лъа пшынауэхэм щIэ куэд къащIащ, фестивалым абыхэм Iэмал къаритащ я зэфIэкIым адэкIи хагъэхъуэну. Шэч къытесхьэркъым пшынауэ ныбжьыщIэхэм нэхъыжьыфIхэр гъуазэ зэрахуэхъунум. Ди пшынауэ Iэзэ Бырмамыт Гуащэкъарэ щIэблэм гъуазэ яхуэхъуу, узыншэу илъэс куэдкIэ ди япэ итыну сохъуэхъу, — жиIащ щэнхабзэмкIэ министрым.
ЗэIущIэм зэрыхэтам и щIыхь тхылъхэр кърагъэблэгъа псоми иратыжащ.
Тэрчокъуэ Дисэ.
